
A reflexió terei: az elmélet és a tapasztalat kölcsönhatása egy részvételi kutatásban

Kulcsszavak: nyelvészeti etnográfia; dekolonizációs diskurzus; részvételi kutatás
Kutatásom két szemléletmódot ötvöz egy részvételi kutatás kontextusában. Egyrészt a nyelvi és hatalmi struktúrák szerveződésében a dekolonizációs diskurzushoz kapcsolódik, másrészt a lokalitás és idiografikus tapasztalatok nyelvészeti etnográfia által javasolt irányát is érvényesíti. A két perspektíva közelítésével célom a függőségi helyzetekről és a nyelvi kérdésekről szóló reflexió. Ennek azért látom szükségességét, mivel a függőségi viszonyoknak és az egynyelvűségi diskurzusok dominanciájának nyelvi és etikai következményei vannak. Így különösen arra fókuszálok, hogy ezek a jelenségek miként határozzák meg a társadalmi igényű párbeszéd lehetőségeit.
Kutatásom helyszíne Tiszavasvári, egy Szabolcs-Szatmár-Bereg megyei kisváros, ahol egy háromoldalú (helyi roma – helyi nem roma – nem helyi) részvételi együttműködés jegyében egy nyelvészeti etnográfiai folyóirat szerkesztése zajlik. Ennek az együttműködésnek (nem helyi) egyetemi résztvevőjeként havi-kéthavi rendszerességgel látogatok Tiszavasváriba, hogy részt vegyek a közös munkában. Jelen dolgozatban a 2024 júniusában megjelent folyóiratunk első lapszámának válogatott szövegeit és egy szerkesztőbizottsági beszélgetést elemzek a dekolonizációs gondolatiság segítségével. Rámutatok a mindennapi függőségek verbális és nonverbális jelenlétére; a gyakorolt diskurzusstratégiákra; az egynyelvűségi és affektív diskurzusok etikai korlátjaira, megingatásuk lehetőségére. Az elemzésekbe bevezetett fogalmakat összehangba helyezem a résztvevők megéléseivel, tapasztalataival, így elkerülve, hogy a dekolonizációs gondolatiság dekontextualizálva maradjon. Kutatásommal ahhoz törekszem hozzájárulni, hogy a nyelvi egyenlőtlenségek felismerhetővé és reflektálhatóvá váljanak Tiszavasváriban. 



